
	Ιδέες της σκληρότητας και της καλοσύνης

Εθνικισμός, σοσιαλισμός, ρατσισμός

(1897-1922)
του Παντελή Βουτουρή

στο  Σπίτι της Κύπρου

Το Σπίτι της Κύπρου και οι Εκδόσεις Καστανιώτη με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού Κύπρου, θα παρουσιάσουν την Τρίτη 7 Μαΐου 2019 και ώρα 19:30, στο Σπίτι της Κύπρου, Ξενοφώντος 2Α Σύνταγμα, το βιβλίο του Καθηγητή Παντελή Βουτουρή, «Ιδέες της σκληρότητας και της καλοσύνης. Εθνικισμός, σοσιαλισμός, ρατσισμός (1897-1922)».
Χαιρετισμό θα απευθύνει η Πρόεδρος της Πανελλήνιας Ένωσης Φιλολόγων, κ. Τασούλα Καραγεωργίου, ποιήτρια, δοκιμιογράφος.

Για το βιβλίο θα μιλήσουν ο ποιητής, κριτικός, μεταφραστής και δοκιμιογράφος, Κώστας Κουτσουρέλης, η Καθηγήτρια Νεοελληνικής Φιλολογίας του  Εθνικού και Καποδιστριακού Πανεπιστημίου Αθηνών, κ. Χριστίνα Ντουνιά και ο Αναπληρωτής Καθηγητής Νεοελληνικής Φιλολογίας  του Πανεπιστημίου Κύπρου, κ. Μαρίνος Πουργούρης.
Στα τέλη του 19ου αιώνα εισβάλλουν και ευδοκιμούν σε μιαν ηττημένη και ταπεινωμένη Ελλάδα οι νέες ιδέες της σκληρότητας: οι αφορισμοί του Φρειδερίκου Νίτσε για τη δύναμη, τα δόγματα του κοινωνικού δαρβινισμού για το δικαίωμα του ισχυρού να υποτάσσει τους ανίσχυρους και οι εμπνευσμένες από τον Joseph Arthur Comte de Gobineau και τον Huston Stewart Chamberlain φυλετικές και ευγονικές θεωρίες. Κατά τη διάρκεια της εικοσιπενταετίας ανάμεσα στους δύο ανυπολόγιστους σε καταστροφές πολέμους (1897-1922), κορυφώνεται το δημοτικιστικό κίνημα, αναζωπυρώνεται η Μεγάλη Ιδέα, αναβιώνει ο μεσσιανισμός, εκδηλώνεται ο εθνικός διχασμός και αναλαμβάνονται σταυροφορίες για την ανόρθωση της χώρας, την κάθαρση και την αναγέννηση τόσο της πολιτικής όσο και της πνευματικής ζωής. Πρόκειται για μια περίοδο, με άλλα λόγια, δοκιμασίας και μεγάλων ιδεολογικών αναμετρήσεων. Το βιβλίο αυτό εντάσσεται στο σχετικά ανεξερεύνητο –στην ελληνική βιβλιογραφία– πεδίο της ιστορίας των ιδεών και εστιάζει στις σημαντικότερες ιδεολογίες της εποχής: τον εθνικισμό, τον σοσιαλισμό και τον ρατσισμό.

------------------------------------------------------------
Ο Παντελής Βουτουρής είναι Καθηγητής της Νεοελληνικής Φιλολογίας. Γεννήθηκε το 1956 και είναι διδάκτορας της Φιλοσοφικής Σχολής του Αριστοτελείου Πανεπιστημίου Θεσσαλονίκης. Δίδαξε νεοελληνική φιλολογία στις Φιλοσοφικές Σχολές των Πανεπιστημίων Κρήτης (1991-1993) και Κύπρου (1993 μέχρι σήμερα). Δημοσίευσε βιβλία και μελέτες (σε περιοδικά ή σύμμεικτους τόμους) για τη νεοελληνική λογοτεχνία, την κριτική και την ιστορία των ιδεών.

